বিধানসভার গুরুত্ব বোঝাতে এবারই প্রথম প্রশিক্ষণের ব্যবস্থা হয়েছিল। কিন্তু তাতে কোনও কাজ হল না। বিধানসভায় বিধায়ক ও মন্ত্রীদের অনুপস্থিতি নিয়ে চূড়ান্ত হতাশা তৈরি হল শাসকদলেই! শনিবার রাজ্য বাজেট নিয়ে আলোচনার প্রথমদিনেই বিষয়টি নিয়ে অস্বস্তিতে রইল সরকারপক্ষ। এদিন সভা চালাকালীন তো বটেই, সভাশেষে সোমবারের জন্যে এ নিয়ে সব পক্ষকেই সময় ও বিষয় মনে করিয়ে দিতে হল স্পিকার বিমান বন্দ্যোপাধ্যায়কে।
নতুন বিধানসভায় প্রথমবারের বিধায়ক রয়েছেন শতাধিক। তার মধ্যে শাসকদলের ৫৫। সেই নবাগতদের পরিষদীয় কাজকর্ম সম্পর্কে ওয়াকিবহাল করতে প্রশিক্ষণও দেওয়া হয়েছিল। কিন্তু প্রশিক্ষণের পর সাতদিন কাটতে না-কাটতেই বিধায়ক ও মন্ত্রীদের অনুপস্থিতি চর্চার বিষয় হয়ে উঠল বাজেট বিতর্কে। এদিন বিতর্কের শুরু থেকেই পরিস্থিতি এত খারাপ ছিল, যে অধিবেশন চলাকালীন স্পিকার সরকারপক্ষের মুখ্য ও উপ মুখ্যসচেতক যথাক্রমে নির্মল ঘোষ ও তাপস রায়কে দলের বিধায়ক ও মন্ত্রীদের ডেকে আনতে বলেন। তখন তো বটেই, তারপরেও আরও বার দু’য়েক নির্মল-তাপসকে ছুটে গিয়েও খালিহাতে ফিরতে হয়েছে। কারণ, প্রায় সব ঘরই ছিল ফাঁকা! 
বিরক্ত স্পিকার এদিনের সভাশেষে বলেন, ‘‘সোমবার সাড়ে ১০ টায় আবার অধিবেশন বসবে। প্রশ্নোত্তর পর্ব শুরু হবে। আশা করছি, প্রশ্নকর্তা বিধায়ক ও সংশ্লিষ্ট দফতরের মন্ত্রী সময়মতো উপস্থিত থাকবেন।’’ এদিন সকাল থেকেই বিধানসভায় অনুপস্থিতি ছিল চোখে পড়ার মতো। বাজেট বিতর্কের শুরুর সময় অনুপস্থিত ছিলেন স্বয়ং অর্থমন্ত্রী অমিত মিত্রই। বিরোধী দলের প্রবীণ বিধায়ক মানস ভুঁইয়া তা নিয়ে কটাক্ষও করেন। অর্থমন্ত্রী অবশ্য অল্পসময় পরেই নিজের আসেন চলে আসেন। দিনভরই মন্ত্রী ও শাসকদলের বিধায়কদের বেঞ্চ কার্যত ফাঁকা ছিল। আরএসপি’র বিধায়ক বিশ্বনাথ চৌধুরী বাজেট আলোচনার শুরুতেই মন্ত্রীদের অনুপস্থিতি নিয়ে স্পিকারের দৃষ্টি আকর্ষণ করেন। তখনই স্পিকার সভায় উপস্থিত সরকারপক্ষের প্রতিনিধিদের বলেন, ‘‘সরকারপক্ষের পরিষদীয় দলের যাঁরা আছেন, তাঁরা দেখুন মন্ত্রীরা কোথায়।’’ খোঁজাখুঁজি করলেও অবস্থা বদলায়নি। খুঁজে আনার মতোও বিধায়ক ছিলেন না। যে সূত্রে বিরোধীদের অভিযোগ, ‘‘মুখ্যমন্ত্রী নিজেই বিধানসভাকে যথেষ্ট গুরুত্ব দেন না। প্রশ্নের জবাব হোক বা বিতর্ক— কখনওই বিধানসভার প্রয়োজন অনুযায়ী তাঁর দেখা মেলে না! নিজে যখন মনে করেন, তখনই তিনি আসেন। থাকেন।’’ স্পিকার যদিও বলছেন, ‘‘মুখ্যমন্ত্রীর ব্যস্ততা অনেক বেশি। তাঁর পক্ষে সবসময় বিধানসভায় বসে থাকা সম্ভব নয়।’’ 
দুপুরের পর মন্ত্রিসভার প্রতিনিধিত্ব করতে হয় একা পরিষদীয় মন্ত্রী পার্থ চট্টোপাধ্যায়কে। তাঁর সঙ্গে কখনও কখনও ছিলেন মন্ত্রী রাজীব বন্দ্যোপাধ্যায় ও শশী পাঁজা। প্রসঙ্গত, এদিন সভাকক্ষে মোবাইল বেজে ওঠায় তিরস্কৃত হয়েছেন তৃণমূল বিধায়ক খালেক মোল্লা। তাঁর মোবাইল ফোনটি বাজেয়াপ্ত করেছেন স্পিকার।